หุ้นเปิดบ่ายเจอขายทำกำไร
เปิดช่วงบ่ายของวันที่ 22 ก.พ. เจอแรงขายทำกำไรหลังคาดบริษัทจดทะเบียนมีกำไรโตต่อเนื่อง
22 ก.พ. 2553

เปิดช่วงบ่ายของวันที่ 22 ก.พ. เจอแรงขายทำกำไรหลังคาดบริษัทจดทะเบียนมีกำไรโตต่อเนื่อง
ดัชนีหุ้นไทยเปิดซื้อขายในช่วงบ่ายของวันที่ 22ก.พ.เจอแรงขายทำกำไรออกมา โดยดัชนีลงมาซื้อขายที่ 707.79 จุดบวก 7.35 จุดหรือ 1.05% จากที่ปิดในช่วง ครึ่งวันเช้าซึ่งปิดทำการที่  708.63 จุดเพิ่มขึ้น 8.19 จุดหรือ 1.17% ด้วยมลค่าการซื้อขายหนาแน่นขึ้นเป็นกว่า 7,000 ล้านบาท
บล.ทรีนีตี้ กล่าวว่า แม้ดัชนีจะพุ่งขึ้นตามตลาดหุ้นต่างประเทศและข่าวบวกในประเทศแต่นักลงทุนก็ต้องระมัดระวังแรงขายทำกำไรออกมาหลังจากดัชนีปรับตัวขึ้นโดยคาดว่าวันนี้กรอบดัชนีจะยังคงอยู่ในระดับ 695-708จุด 
นักวิเคราะห์จากบล.ธนชาต กล่าวว่า  ดัชนีวันนี้ที่พลิกขึ้นมาอยู่ในแดนบวกได้นอกจากวิ่งตามตลาดต่างประเทศแล้วยังตอบรับการประกาศตัวเลขจีดีพีของสภาพัฒน์ฯ งวดไตรมาส  4 ปี 2552  ขยายตัว 5.8% จากไตรมาสก่อน  และดีกว่าที่ตลาดคาดการณ์ไว้มากโดยตลาดคาดการณ์กันที่  2.7-3.2%  และทำให้ทั้งปี ติดลบ 2.3% 
นอกจากนี้บริษัทจดทะเบียน(บจ.)ขนาดใหญ่โดยเฉพาะกลุ่มปตท.ประกาศกำไรที่เติบโตขึ้นมากและคาดกันว่าปีนี้น่าจะยังโตได้อย่างต่อเนื่อง 
ทั้งนี้ปตท.มีกำไรงวดปี 2552 จำนวน 5.95 หมื่นล้านบาทโตขึ้น กว่า 15% จากงวดเดียวกันของปีก่อน และจ่ายปันผลอีกหุ้นละ 4.50 บาท